„ Þetta brjálæði tekur verulega í innviðina hjá okkur , “ segir Guðmundur Magnason , framkvæmdastjóri Heimkaupa . Stóru afsláttardagarnir Svartur föstudagur ( e. Black Friday ) og Netmánudagur ( e. Cyber Monday ) hafa aldrei verið jafn vinsælir meðal íslenskra neytenda og í ár . Dagarnir eiga rætur að rekja til Bandaríkjanna og hafa tiltölulega nýlega tekið sér land hér , en þeir hafa fest kirfilega rætur síðustu ár . Gestur Hjaltason , framkvæmdastjóri Elko , segir dagana hafa gengið talsvert betur í ár en síðustu ár . Vefverslun það sem koma skalHeilt yfir segir Gestur veltuaukninguna hafa numið um 10% , en mest hafi aukningin verið í vefverslun , þar sem hún hafi numið fimmtungi milli ára . „ Vefurinn er ekki eins frekur á vinnuafl , þótt vissulega þurfi starfsfólk til að ganga frá pöntununum . “ Aðspurður segir hann fyrirtækið hæglega geta annað áframhaldandi söluvexti næstu árin . Hann sér þó fyrir sér að bróðurpartur vaxtarins verði í vefverslun í framtíðinni . „ Tvöföldun verslunar væri ekkert vandamál . Þetta spilar vel saman . Vefurinn hjálpar fólki að undirbúa kaupin , eða hreinlega klára viðskiptin þar . Fólk sér í auknum mæli kostina við að sitja bara heima og versla . “ Sexfölduðu veltuna milli áraGuðmundur Magnason , framkvæmdastjóri Heimkaupa – sem einnig rekur vefverslun Hópkaupa – tekur í sama streng . „ Þetta brjálæði tekur verulega í innviðina hjá okkur . Hingað til höfum við lagt áherslu á netmánudag , en ekki tekið þátt í Svörtum föstudegi þar sem hann tilheyrir sögulega meira hefðbundnum verslunum . Í ár fannst okkur vera komin það mikil stemning að við gætum ekki látið hann fram hjá okkur fara , auk þess sem innviðinir eru orðnir aðeins sterkari til að takast á við svona læti . Við ákváðum því að stíga skrefið og sjáum svo sannarlega ekki eftir þeirri ákvörðun , “ segir hann . Veltan á afsláttartímabilinu jókst úr 10 og hálfri milljón króna án virðisaukaskatts í fyrra , í rétt tæpar 65 milljónir í ár , en netverslunin ákvað að fara sömu leið og Elko og fleiri fyrirtæki og láta svartföstudagstilboðin gilda alla vikuna . Guðmundur segir viðbrögðin ekki hafa látið á sér standa , vikan hafi verið „ alveg brjáluð “ , og 7 - 8 þúsund vörur selst að meðaltali á hverjum degi , sem gerir eina vöru á rúmlega 11 sekúndna fresti allan sólarhringinn , eða rúmar 300 vörur á klukkutíma . „ Að vera með þetta í viku dreifir álaginu töluvert , þó svo að lokadagarnir séu alltaf margfaldir á við hina . “ Nánar er fjallað um málið í Viðskiptablaðinu . Áskrifendur geta nálgast blaðið undir Tölublöð , aðrir geta skráð sig í áskrift hér .